LV Eiropas Savienības Oficiālais Vēstnesis L 31/1

KOMISIJAS REGULA (ES) 2016/156

(2016. gada 18. janvāris),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz boskalīda, klotianidīna, tiametoksama, folpeta un tolklofosmetila maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) Boskalīda, klotianidīna, tiametoksama un tolklofosmetila maksimālie atlieku līmeņi (MAL) tika noteikti Regulas (EK) Nr. 396/2005 III pielikuma A daļā. Folpeta MAL ir noteikti minētās regulas II pielikumā un III pielikuma B daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem boskalīda MAL (2). Tā ierosināja mainīt atlieku definīciju. Iestāde secināja, ka attiecībā uz visiem MAL, kuriem tiek veikta izvērtēšana, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Iestāde norādīja, ka boskalīda atliekām ir paredzams akumulācijas potenciāls kultūrās, ko audzē augsekā. Tā aprēķināja MAL, kuros ir ņemts vai arī nav ņemts vērā šis akumulācijas potenciāls, un nepieciešamās izvēles izdarīšanu atstāja riska pārvaldītāju ziņā. Patērētāji nav apdraudēti, tāpēc Iestādes, kura MAL noteikšanā ņēma vērā akumulācijas potenciālu, noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(3) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem klotianidīna MAL (3). Iestāde ieteica pazemināt MAL pekanriekstiem, papaijām, kartupeļiem, tomātiem, dārzeņpipariem/paprikām, baklažāniem, cukurkukurūzai, ziedkāpostiem, lapu krustziežiem, salātiem, kārvelei, pupām (svaigām, bez pākstīm), zirņiem (svaigiem, bez pākstīm), svaigām lēcām, kokvilnas sēklām, sorgo graudiem, kakao pupiņām un cigoriņu saknēm. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti citrusaugļiem, ķiršiem, galda vīnogām, vīna vīnogām, zemenēm, ananasiem, melonēm, arbūziem, kolrābjiem un platlapu cigoriņiem/endīvijām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(4) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem tiametoksama MAL (4). Iestāde ierosināja mainīt atlieku definīciju un ieteica pazemināt MAL pekanriekstiem, sēkleņiem, persikiem, galda olīvām, banāniem, papaijām, kartupeļiem, kāļiem, cukurkukurūzai, ziedkāpostiem, Briseles kāpostiem, galviņkāpostiem, lapu krustziežiem, pupām (svaigām, ar un bez pākstīm), zirņiem (svaigiem, bez pākstīm), svaigām lēcām, pākšaugiem, linsēklām, zemesriekstiem, magoņu sēklām, sezama sēklām, saulespuķu sēklām, rapšu sēklām, sojas pupām, sinepju sēklām, kokvilnas sēklām, ķirbju sēklām, safloram, gurķenei, sējas idrai, kaņepju sēklām, rīcinauga sēklām, olīvām eļļas ražošanai, auzu graudiem, rudzu graudiem, kakao pupiņām, cukurbietēm (saknēm), cūku muskuļiem, aknām, nierēm, liellopu muskuļiem, aknām, nierēm, aitu muskuļiem, aknām, nierēm un kazu muskuļiem, aknām, nierēm. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti citrusaugļiem, aprikozēm, ķiršiem, galda vīnogām, vīna vīnogām, zemenēm, ananasiem, melonēm, arbūziem un platlapu cigoriņiem/endīvijām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(5) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem folpeta MAL (5). Tā ierosināja mainīt atlieku definīciju. Attiecībā uz dažiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti zemenēm, galda olīvām, kartupeļiem, redīsiem, puravlapu plostbāržiem, tomātiem, melonēm, olīvām eļļas ražošanai, miežu graudiem, kviešu graudiem, apiņiem (kaltētiem), mājputnu gaļai, taukaudiem, aknām un putnu olām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti ķiplokiem, sīpoliem, šalotēm, lielajiem loksīpoliem, kolrābjiem, salātiem, platlapu cigoriņiem/endīvijām, spinātiem un pupām (svaigām, bez pākstīm), informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas.

(6) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem tolklofosmetila MAL (6). Attiecībā uz kartupeļiem tā ieteica saglabāt spēkā esošo MAL. Iestāde secināja, ka attiecībā uz MAL, kas noteikti redīsiem, brokoļiem, ziedkāpostiem, Briseles kāpostiem, galviņkāpostiem, salātu baldriņiem, salātiem, platlapu cigoriņiem/endīvijām, kressalātiem, barbarejām, sējas pazvērītēm/rukolas salātiem, brūnajām sinepēm, krustziežu lapām un dīgstiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti kāļiem, rāceņiem, Ķīnas kāpostiem, lapu kāpostiem, kolrābjiem, selerijām, cūku muskuļiem, taukaudiem, aknām, nierēm, liellopu muskuļiem, taukaudiem, aknām, nierēm, aitu muskuļiem, taukaudiem, aknām, nierēm, kazu muskuļiem, taukaudiem, aknām, nierēm, mājputnu muskuļiem, taukaudiem, aknām, pienam (liellopu, aitu, kazu) un putnu olām, informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas.

(7) Attiecībā uz produktiem, uz kuriem nav atļauts izmantot attiecīgo augu aizsardzības līdzekli un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(8) Komisija ar Eiropas Savienības references laboratorijām pesticīdu atlieku noteikšanai apspriedās par vajadzību koriģēt atsevišķas noteikšanas robežas. Attiecībā uz vairākām vielām laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(9) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Apspriedes ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un to piezīmes ir ņemtas vērā.

(11) Tāpēc Regula (EK) Nr. 396/2005 būtu attiecīgi jāgroza.

(12) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(13) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL grozījumiem izrietošo prasību izpildei.

(14) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Uz produktiem, kas ražoti pirms 2016. gada 26. augusta, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 26. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 18. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA (European Food Safety Authority), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005. EFSA Journal 2014; 12(7):3799, 127. lpp.

(3) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014;12(12):3918, 120. lpp., doi:10.2903/j.efsa.2014.3918.

(4) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014;12(12):3918, 120. lpp., doi:10.2903/j.efsa.2014.3918.

(5) EFSA (European Food Safety Authority), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005. EFSA Journal 2014; 12(5):3700, 55. lpp.

(6) EFSA (European Food Safety Authority), 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005. EFSA Journal 2014; 12(12):3920, 42. lpp.